S-87/2011

Mál þetta, sem dómtekið var 3. maí s.l., er höfðað með ákæru lögreglustjórans á Akureyri, útgefinni 8. apríl 2011, á hendur X;

„fyrir fjárdrátt, með á árunum 2009 og 2010, þegar hann var starfsmaður Bíla og þjónustu ehf., kt. 000000-0000, Sæviðarsundi 26, Reykjavík og stjórnaði starfsemi félagsins á Akureyri, dregið sér úr sjóðum félagsins krónur 8.075.430-, sem skiptist þannig milli ára að 2009, dró hann sér kr. 5.479.755- og 2010 kr. 2.595.675-, þangað til hann hætti störfum í byrjun ágúst 2010.

Telst þetta varða við 1. mgr. 247. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa.

Í málinu gerir Bílar og þjónusta, kt. 000000-0000, Sæviðarsundi 26, Reykjavík, bótakröfu á hendur ákærða að fjárhæð kr. 8.075.430-, með vöxtum samkvæmt 1. mgr. 8. gr. laga um vexti og verðtryggingu nr. 38, 2001 frá 01.08.2010, en síðan með dráttarvöxtum samkvæmt 9. gr. sbr. 6. gr. sömu laga frá 4. maí 2011 til greiðsludags og að ákærði greiði félaginu kostnað að halda uppi kæru og dómkröfu þessari, samkvæmt síðar framlögðum málskostnaðarreikningi eða skv. mati dómsins.“

Ákærði krefst vægustu refsingar sem lög leyfa.

I.

Fyrir dómi hefur ákærði skýlaust játað sakargiftir samkvæmt ákæru.

Játning ákærða er í samræmi við rannsóknargögn lögreglu, þ. á m. framburðarskýrslu hans hjá lögreglu þann 25. mars s.l.

Að ofangreindu virtu og þar sem ekki er ástæða til að efa að játning ákærða sé sannleikanum samkvæm þykir sök hans nægilega sönnuð. Er brot ákærða réttilega heimfært til laga í ákæru.

Mál þetta var rekið á grundvelli 1. mgr. 164. gr. laga nr. 88, 2008 um meðferð sakamála. Var það tekið til dóms án frekari sönnunarfærslu, en sækjanda og ákærða var gefinn kostur á að tjá sig um lagaatriði og viðurlög.

II.

Ákærði, sem fæddur er ... 1977, hefur samkvæmt vottorði sakaskrár ríkisins ekki áður gerst sekur um refsiverða háttsemi svo kunnugt sé.

Við ákvörðun refsingar ber m.a. að hafa hliðsjón af því að ákærði hefur gerst sekur um fjárdrátt og að um umtalsverða fjárhæð var að ræða sem hann hefur ekki endurgreitt. Ákærði hefur á hinn bóginn játað brot sitt undanbragðalaust, allt frá upphafi lögreglurannsóknar. Þá samþykkti hann að greiða fyrrgreinda einkaréttarkröfu.

Að ofangreindu virtu þykir refsing ákærða hæfilega ákveðin sjö mánaða fangelsi. Eftir atvikum þykir fært að ákveða að fullnustu fimm mánaða af refsingunni skuli frestað og skal sá hluti falla niður að liðnum tveimur árum frá uppsögu dóms þessa að telja, haldi ákærði almennt skilorð 57. gr. almennra hegningarlaga með síðari breytingum.

Eins og áður sagði hefur ákærði samþykkt að greiða fram komna skaðabótakröfu. Verður hún tekin til greina með þeim hætti sem segir í dómsorði, en að auki skal ákærði greiða þóknun til lögmanns bótakrefjanda eins og þar segir.

Engan kostnað leiddi af málarekstri þessum samkvæmt yfirlýsingu sækjanda fyrir dómi.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærði, X, sæti fangelsi í sjö mánuði, en fullnustu fimm mánaða af refsivistinni skal frestað og fellur sá hluti niður að liðnum tveimur árum frá uppsögu dómsins að telja, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði greiði Bílum og þjónustu ehf., kt. 000000-0000, Sæviðarsundi 26, Reykjavík, skaðabætur að fjárhæð 8.075.430 krónur ásamt vöxtum skv. 8. gr. laga um vexti og verðtryggingu nr. 38, 2001 frá 1. ágúst 2010 til 4. maí 2011, en með dráttarvöxtum skv. 1. mgr. 6. gr. sömu laga frá þeim degi til greiðsludags.

Þá greiði ákærði þóknun lögmanns bótakrefjanda, B-kk-ef Þ-kk-ef S-kk-ef hdl., 75.300 krónur að teknu tilliti til virðisaukaskatts.